‘เซ็นทรัล’คว้าโรงแรมศูนย์ราชการ
แซงหน้า&#8216;มิราเคิล-อิมแพ็ค&#8217; จ่ายให้รัฐขั้นต่ำปีละ200ล้าน
21 ส.ค. 2554

แซงหน้า‘มิราเคิล-อิมแพ็ค’ จ่ายให้รัฐขั้นต่ำปีละ200ล้าน
เซ็นทรัลคว้าชัยบริหารโรงแรมศูนย์ราชการแห่งใหม่ แจ้งวัฒนะ ปรับปรุงเป็นระดับ 3 ดาว จับลูกค้าข้าราชการ
นายวินัย วิทวัสการเวช อธิบดีกรมธนารักษ์ ในฐานะประธานกรรมการบริษัท ธนารักษ์พัฒนาสินทรัพย์ (ธพส.) เปิดเผยว่า ขณะนี้ได้ข้อสรุปตกลงให้บริษัท โรงแรมเซ็นทรัลพลาซา เป็นผู้ที่ได้รับการคัดเลือกให้เป็นผู้บริหารโรงแรมและศูนย์ประชุมของศูนย์ราชการแห่งใหม่ ถนนแจ้งวัฒนะ แล้ว
ก่อนหน้านี้มีบริษัทเอกชนที่สนใจเสนอผลตอบแทนในการเข้าบริหารโครงการอีก 2 ราย คือ บริษัท เมจิก เอ็นเตอร์ไพรส์ ที่มีนายอัศวิน อิงคะกุล เจ้าของโรงแรมมิราเคิล แกรนด์ คอนเวนชั่น เป็นผู้บริหาร และบริษัท อิมแพ็ค เอ็กซิบิชั่น แมเนจเม้นท์ (อิมแพ็ค) ของนายอนันต์ กาญจนพาสน์ ประธานกรรมการบริหารบริษัท บางกอกแลนด์
อธิบดีกรมธนารักษ์ เปิดเผยอีกว่า สำหรับเงื่อนไขการจ่ายผลตอบแทนจากการเข้าร่วมบริหารกำหนดผลตอบแทนขั้นต่ำในการบริหารโรงแรมสูง 10 ชั้น จำนวน 204 ห้อง ห้องประชุม 38 ห้อง รองรับผู้เข้าประชุมได้ 100-800 คน รวมพื้นที่ใช้สอยทั้งหมด 1.74 หมื่นตารางเมตร ว่า ในปีแรกจะต้องจ่ายผลตอบแทนไม่ต่ำกว่า 220 ล้านบาท ปีที่ 2 และปีที่ 3 จะต้องปรับเพิ่มผลตอบแทนขึ้นไปอีกไม่ต่ำกว่า 10% และต้องใช้ต้นทุนการบริหารจัดการไม่เกิน 70% ของรายได้ ระยะเวลาบริหาร 3 ปี
“รวมรายได้ขั้นต่ำที่ธนารักษ์พัฒนาสินทรัพย์ได้รับจากการให้กลุ่มโรงแรมเซ็นทรัลพลาซาบริหารตลอด 3 ปี จะตกประมาณ 600-700 ล้านบาท โดยลูกค้าหลักจะเน้นไปที่ลูกค้ากลุ่มข้าราชการประมาณ 60% ซึ่งจะคิดค่าบริการในอัตราที่ส่วนราชการเบิกได้ ส่วนที่เหลืออีก 40% เป็นลูกค้าเอกชนทั่วไป” นายวินัย กล่าว
ทั้งนี้ ธนารักษ์พัฒนาสินทรัพย์จะลงนามสัญญาการร่วมบริหารกับบริษัท โรงแรมเซ็นทรัลพลาซา ในเร็วๆ นี้ เพียงแต่ในเบื้องต้นต้องหารือรายละเอียดเรื่องแนวทางการปรับปรุงโรงแรมกับเอกชนก่อน เช่น เรื่องการตกแต่งภายในห้องพักที่มีอยู่ 204 ห้องให้เรียบร้อย ทำให้ต้องมาพิจารณาร่วมกันก่อนว่าจะใช้ระยะเวลาในการตกแต่งภายในเป็นเวลาเท่าไหร่จึงจะเปิดให้บริการได้
ขณะที่พื้นที่ส่วนที่เป็นห้องประชุมและห้องสัมมนาอีก 38 ห้องนั้น ขณะนี้พร้อมเปิดให้บริการได้แล้ว ซึ่งอาจจะเปิดให้บริการไปก่อนที่การปรับปรุงห้องพักจะแล้วเสร็จ
“ต้องยอมรับว่าตอนนี้ส่วนของโรงแรมยังขาดการตกแต่งบางส่วนอยู่ เช่น ยังไม่มีเตียงนอน เครื่องนอน ก็ต้องจัดซื้อเข้ามา ซึ่งได้จัดงบ ประมาณไว้สำหรับตกแต่งภายในแล้ว แต่ต้องมาดูว่าจะใช้เวลาทำส่วนนี้เท่าใด ซึ่งอาจจะต้องเลื่อนการเปิดตัวโรงแรมไปก่อนจากที่คาดว่าจะเปิดให้บริการได้ในกลางปีนี้” นายวินัย กล่าว
อธิบดีกรมธนารักษ์ เร่งสรรหา "เอ็มดี ธพส." คนใหม่ หลังคนเก่าหมดวาระท่ามกลางกระแสข่าวภายในทำองค์กรปั่นป่วน ทั้งปัญหาการทุจริตและการขาดสภาพคล่อง 
นายวินัย วิทวัสการเวช อธิบดีกรมธนารักษ์ ในฐานะประธานกรรมการบริษัท ธนารักษ์พัฒนาสินทรัพย์ จำกัด หรือ ธพส. เปิดเผยว่า เมื่อสัปดาห์ที่แล้ว ได้แต่งตั้งให้นายวุฒิศักดิ์ ลาภเจริญทรัพย์ กรรมการของ ธพส.เป็นประธานคณะกรรมการสรรหากรรมการผู้จัดการคนใหม่ แทนนายสุระชัย เอี่ยมวชิรสกุล ที่หมดวาระตั้งแต่เมื่อเดือน พ.ค.ที่ผ่านมา โดยนายวุฒิศักดิ์จะแต่งตั้งคณะกรรมการสรรหาให้ครบ ตามที่กฎหมายกำหนด หลังจากนั้น จะประกาศหลักเกณฑ์ เงื่อนไขและคุณสมบัติต่างๆ เพื่อเปิดรับสมัครบุคคลต่างๆ เข้าชิงตำแหน่งกรรมการผู้จัดการ ธพส.ต่อไป 
เบื้องต้นได้แต่งตั้งให้นายวัฒนา เชาวสกู รองอธิบดีกรมธนารักษ์ ทำหน้าที่รักษาการณ์กรรมการผู้จัดการ ธพส.เพื่อดูแลบริหารงานทั่วไปแทนนายสุระชัยที่ได้หมดวาระการดำรงตำแหน่ง จนกว่าจะมีกรรมการผู้จัดการคนใหม่ 
เขากล่าวด้วยว่า ในการประชุมคณะกรรมการของ ธพส. วันนี้ (8 มิ.ย.) ที่ประชุมจะหารือเรื่องทั่วไปของ ธพส.และอาจจะหารือถึงการทำงานของ ธพส.ซึ่งขณะนี้ ไม่มีหัวเรือในการบริหารงาน ขณะที่มีกระแสข่าวลือเกี่ยวกับ ธพส.มากมาย เช่น ขาดสภาพคล่อง หรือมีปัญหาเรื่องการทุจริตภายในองค์กร เป็นต้น 
"ก็ขอชี้แจงว่า ปัญหาทุกอย่างจะถูกสะสางให้หมดเร็วๆ นี้ แม้ผมจะเกษียณเดือน ก.ย.นี้ก็ตาม โดยเฉพาะเรื่องของคุณสุระชัย ยอมรับว่า มีการตั้งคณะกรรมการสอบสวนข้อเท็จจริง กรณีใช้จ่ายเงินนอกบัญชีสัญญาจริง แต่ไม่ได้หมายความว่ามีการทุจริตเกิดขึ้น เพราะช่วงก่อนที่หน่วยงานต่างๆ จะย้ายเข้ามาอยู่ในศูนย์ราชการมีหลายหน่วยงานเปลี่ยนแบบสำนักงาน บางรายขอแก้แบบเพื่อให้เกิดความเหมาะสมและตรงกับความต้องการของผู้อยู่อาศัยใหม่ ซึ่ง ธพส.ก็ยอมแก้ไขให้ แต่ท้ายที่สุดเมื่องานเสร็จแล้ว ธพส.เรียกเก็บเพิ่มเติมจากหน่ายงานก็มีบ่ายเบี่ยง" เขากล่าว 
ส่วนปัญหาสภาพคล่องของ ธพส. เขายอมรับว่า แม้สภาพคล่องจะอยู่ในภาวะตึงตัว แต่ก็อยู่ในวิสัยที่จัดการได้ เพราะตามแผนทางการเงินที่วางไว้ ภายในปีนี้ ธพส.จะออกพันธบัตรเพื่อเสริมสภาพคล่องตามปกติอยู่แล้ว แต่เนื่องจากมีรายจ่ายบางรายการที่ไม่สามารถเรียกเก็บเงินได้ขณะนี้ จึงเกิดกระแสข่าวลือว่า เงินหมด 
นอกจากนี้ การที่ไม่ยังไม่มีกรรมการผู้จัดการคนใหม่ อาจทำให้เกิดปัญหางานล่าช้าอีกด้วย ดังนั้น ในการประชุมวันนี้ จะสั่งกำชับให้พนักงานทำงานตามปกติ และไม่ต้องกังวลใดๆ เพราะปัญหาที่เกิดขึ้นสามารถแก้ไขได้